ORDE do 13 de xullo de 2009 sobre a aprobación definitiva da modificación puntual das normas subsidiarias de planeamento do concello de Cerceda, A Coruña, relativa ás súas normas urbanísticas.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 24/07/2009

O Concello de Cerceda remite a modificación puntual referida para a súa aprobación definitiva, conforme ao artigo 85.5º da Lei 9/2002, do 30 de decembro, de ordenación urbanística e protección do medio rural de Galicia (LOUG).
I. Antecedentes.
1. As normas subsidiarias de planeamento do concello de Cerceda foron aprobadas definitivamente polo concello o 26-6-1996.
2. A modificación proposta foi aprobada inicialmente polo Pleno do concello o 25-5-2007 (e corrixida polo Pleno do 13-7-2007). Sometida a información pública, non se recibiu ningunha alegación.
3. A Dirección Xeral de Desenvolvemento Sostible decidiu o 20-9-2007 non someter a proposta ao procedemento de avaliación ambiental estratéxica.
4. Foron solicitados os informes de Augas de Galicia, Deputación Provincial da Coruña, Ministerio de Fomento (en materia de servidumes aeronáuticas), delegación provincial da Consellería de Medio Ambiente e Desenvolvemento Sostible.
5. A Consellería de Cultura e Deporte emitiu informe desfavorable o 20-2-2008.
6. No expediente constan informes xurídico e técnico municipais do 22-10-2007 sobre o proxecto (artigo 85.4º da Lei 9/2002).
7. A modificación tivo unha primeira aprobación provisional polo Pleno do concello o 29-10-2007. Sometida á aprobación definitiva pola CPTOPT, ditouse Orde o 10-4-2008 pola que se resolveu, de acordo co artigo 85.5º b) da LOUG, non outorgar a aprobación definitiva, instando á corrección das deficiencias expostas.
8. O proxecto que agora se somete a aprobación definitiva ten dilixencia de aprobación provisional polo Concello Pleno do 22-12-2008.
II. Consideracións e fundamentación.
II.1. Con data do 13-7-2009, a Secretaría Xeral de Ordenación do Territorio e Urbanismo, visto o informe emitido polo Servizo de Urbanismo da Xefatura Territorial da Coruña, elevou un informe-proposta de resolución, en que se sinala o seguinte:
1. Ámbito e obxecto da modificación.
A modificación puntual ten por obxecto a alteración da redacción de diversas epígrafes das ordenanzas das NSP para a súa adaptación ás respectivas normativas urbanísticas e sectoriais de aplicación, en concreto:
a) Artigo 4.1º 2. Licenza condicionada ao remate da urbanización: introdúcese a obriga de garantir a execución mediante aval, establecéndose os prazos para a execución das obras de urbanización. Así mesmo, de acordo co sinalado na orde da consellería do 10-4-2008, engádese a obriga de reunir as condicións de soar ou, no caso do solo urbano, de solo urbano non consolidado, a necesidade de previa aprobación do planeamento detallado, o proxecto de urbanización e os instrumentos de equidistribución.
b) Artigos 6.3º.1.1 e 6.3º.1.2. Establécese a división das estradas en catro tipos e axústase o seu réxime de acordo coa lexislación sectorial.
c) Artigo 7.3º.21. Establécese que a altura da edificación se mide no punto medio de todas as fachadas; inclúese a planta de semisoto no cómputo do número máximo de plantas e defínense os parámetros correspondentes.
d) Artigo 7.3º.22. Proponse unha regulación nova da configuración das cubertas, con supresións das cubertas amansardadas e a previsión, entre outros aspectos, de áticos recuados e bufardas.
e) Artigo 10. Redefínense as diferentes situacións en que se considera que unha edificación ou construción se atopan fóra de ordenación. Así mesmo, concrétanse as obras permitidas nos inmobles en tal situación.
2. Razóns de interese público que fundamentan a modificación.
As razóns invocadas no proxecto, dirixidas á mellora na calidade da normativa urbanística coa súa adecuación á lexislacion de aplicación, son conceptuables como razóns de interese público para os efectos do artigo 94.1º da LOUG.
3. Análise da proposta.
3.1. Pode considerarse que a regulación establecida para os artigos 4.1º.2, 6.3º.1.1, 6.3º.1.2, 7.3º.21 e 10.2º se axusta ás prescricións da LOUG.
3.2. Á vista do informe desfavorable emitido pola Consellería de Cultura e Deporte, sobre o artigo 7.3º.22, en que indica que a tipoloxía proposta para as cubertas das edificacións non é axeitada para a súa integración no medio físico en que se atopa, nos termos do disposto no artigo 104 da LOUG, deberá modificarse.
3.3. Reitérase o xa indicado na Orde do 10-4-2008, no sentido de que no artigo 10.1º a relación das situacións de fóra de ordenación por total incompatibilidade co planeamento que nel se inclúe ten un carácter enunciativo que non limitativo.
3.4. Deberán corrixirse as alíneas a), b), c), do artigo 10.3º, axustándoas ao artigo 103.2º da LOUG, que nas edificacións en situación de fóra de ordenación por total incompatibilidade coas determinacións do planeamento só se poderán autorizar obras de simple conservación e as necesarias para o mantemento do uso preexistente.
4. Informes sectoriais.
Á parte do citado na alínea 3.2º anterior, o informe da Consellería de Cultura e Deporte alude á necesidade de incluír o Campo da Feira no inventario de elementos protexidos; e de modificar a regulación volumétrica dos edificios que a conforman.
A este respecto, e sendo que o proxecto non incide no contorno do campo da feira, as devanditas prescricións carecen de incidencia no contido desta orde.
II.2. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 3 do Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, a competencia para resolver sobre a aprobación definitiva dos plans xerais de ordenación municipal correspóndelle ao conselleiro de Medio Ambiente, Territorio e Infraestruturas.
III. Resolución.
Visto canto antecede,
RESOLVO:
Primeiro.-Outorgar a aprobación definitiva parcial á modificación puntual das normas subsidiarias de planeamento do concello de Cerceda (A Coruña) no que atinxe á nova redacción dos seguintes artigos da súa normativa:
-Artigo 4.1º.2. Licenza condicionada ao remate da urbanización.
-Artigo 6.3º.1.1. Definición das estradas e vías.
-Artigo 6.3º.1.2. Condicións da rede de estradas.
-Artigo 7.3º.21. Altura da edificación.
-Artigo 10.1º. Situacións fóra de ordenación, nos estritos termos sinalados no corpo desta orde.
-Artigo 10.2º. Obras en edificios fóra de ordenación.
Segundo.-Deixar en suspenso a aprobación da redacción dos artigos 10.1º e 10.3º obxecto da modificación puntual, consonte os reparos efectuados no corpo desta orde, ata que o concello emende as deficiencias observadas; e do artigo 7.3º.22, ata a obtención do informe favorable da Consellería de Cultura e Deporte.
Deberase entón remitir a esta consellería o documento corrixido para a súa aprobación definitiva.
Terceiro.-Notifíquese esta orde ao concello.
Santiago de Compostela, 13 de xullo de 2009.
Agustín Hernández Fernández de Rojas
Conselleiro de Medio Ambiente, Territorio
e Infraestruturas